**E L Ő T E R J E S Z T É S**

**Szombathely Megyei Jogú Város Közgyűlésének**

**2019. november 28-i ülésére**

**Javaslat Szombathely Megyei Jogú Város Polgármesteri Hivatala szervezetével kapcsolatos döntések meghozatalára**

**I./ Szombathely Megyei Jogú Város Polgármesteri Hivatala Szervezeti és Működési Szabályzatának módosítása**

Szombathely Megyei Jogú Város Közgyűlése a 2019. október 31-i ülésén elfogadta Szombathely Megyei Város Önkormányzata Szervezeti és Működési Szabályzatáról szóló önkormányzati rendelet módosítását. A Rendelet 10. számú mellékletében foglaltak szerint 2019. november 10. napjától új szervezeti felépítés lépett hatályba a Polgármesteri Hivatalban.

A Hivatal szervezeti felépítésének megváltozása okán szükségessé vált a Hivatal Szervezeti és Működési Szabályzatának újraalkotása.

Az államháztartásról szóló törvény végrehajtásáról szóló 368/2011.(XII.31.) kormányrendelet 13. § (1) bekezdésében foglaltakra tekintettel a szervezeti és működési szabályzat elfogadásra javasolt szövegtervezete az alábbiakat tartalmazza:

* a Polgármesteri Hivatal alapítására, székhelyére, alaptevékenységére, az alaptevékenységét szabályozó jogszabályok felsorolására vonatkozó rendelkezéseket.
* a Hivatal szervezeti felépítését, az egyes szervezeti egységek hatáskörét és a hozzájuk tartozó feladatok felsorolását. A feladatok újraosztása mellett sor került új feladatok meghatározására, továbbá a megmaradt feladatok aktualizálására a jogszabályokkal való összhang megteremtése érdekében.
* A Polgármesteri Hivatal működési rendjére, valamint a helyettesítésre vonatkozó rendelkezéseket.
* A vagyonnyilatkozat-tételi kötelezettséggel járó munkakörök jegyzékét. (1. számú melléklet)

A Szervezeti és Működési Szabályzat jelen előterjesztés 1.sz. mellékletét képezi.

Tájékoztatom a Tisztelt Közgyűlést, hogy az önkormányzat 2019. évi költségvetéséről szóló önkormányzati rendelet módosításáról szóló előterjesztés keretében Magyarország helyi önkormányzatairól szóló 2011. évi CLXXXIX. törvény 67. § (1) bekezdésének d) pontjában foglaltakra figyelemmel a jegyző javaslata alapján a képviselő-testület elé terjesztettem a Városüzemeltetési és Városfejlesztési Osztály, Kommunális és Környezetvédelmi Iroda létszám-előirányzatának 2 fővel történő megemelésére szóló javaslatomat. A kommunális, hatósági és az iroda feladatkörébe tartozó egyéb városüzemeltetési feladatok megnövekedése, továbbá a lakossági bejelentések hatékonyabb, operatívabb kezelésének és intézésének elősegítése indokolja a 2 új státusz létrehozását az Irodán. A javaslatomnak megfelelően a 2 új státuszt az új SZMSZ melléklet szerinti szövege is tartalmazza.

**II./ A Közterület-felügyelet beolvadásával kapcsolatos döntések meghozatala**

A közterület-felügyeletről szóló 1999. évi LXIII. törvény 1. § (3) bekezdésében foglaltak alapján a települési önkormányzat közterület felügyeletet hozhat létre a polgármesteri hivatal belső szervezeti egységeként, önálló költségvetési szervként vagy költségvetési szerv belső szervezeti egységeként. A képviselő-testület a szervezeti és működési szabályzatában, illetőleg a hivatali ügyrendben határozhatja meg a felügyelet szervezeti formáját, a felügyelet, illetőleg a felügyelő feladatait.

A Tisztelt Közgyűlés 2019. október 31-i ülésén elfogadott Szervezeti és Működési Szabályzatában azt a döntést hozta, hogy 2020. január 1-jétől a Polgármesteri Hivatal belső szervezeti egységeként kívánja működtetni a Közterület-felügyeletet. A Közgyűlés a 462/2019. (X.31.) Kgy. sz. határozata 4. pontjában felkérte a polgármestert és a jegyzőt, hogy készítsék elő a Közterület-felügyelet Polgármesteri Hivatalba történő beolvadásával kapcsolatos okiratokat.

Az államháztartásról szóló 2011. évi CXCV. törvény (a továbbiakban: Áht.) 11. §-a alapján az alapító szerv dönt a költségvetési szerv általános jogutódlással történő átalakításáról, amely egyesítés, szétválás, összeolvadás vagy beolvadás lehet. Beolvadásnál a beolvadó költségvetési szerv megszűnik, jogutódja az egyesítésben részt vevő másik költségvetési szerv. Az államháztartásról szóló törvény végrehajtásáról rendelkező 368/2011. (XII. 31.) Korm. rendelet (a továbbiakban: Ávr.) felsorolja, hogy melyek azok a feladatok, amelyekről a megszüntetést megelőzően az irányító szervnek gondoskodnia kell. A Közgyűlésnek szükséges az Áht.-ban és az Ávr.-ben foglalt döntéseket meghozni, továbbá a Közterület-felügyelet megszüntető, illetve a Polgármesteri Hivatal módosító és egységes szerkezetű alapító okiratát elfogadni, amelyek az előterjesztés 2.,3. és 4. sz. mellékleteit képezik.

A Közterület-felügyelet által ellátott feladatok zökkenőmentes átadása-átvétele érdekében szükséges gondoskodni a beolvadás kapcsán felmerülő adminisztratív feladatokról, többek között az informatikai, illetve az iktatási rendszerhez való hozzáférésről, a szolgálati igazolványok cseréjéről, az új bírságtömbök és nyomtatványok megrendeléséről. Felül kell vizsgálni továbbá a Közterület-felügyelet által megkötött, a működést érintő, hatályban lévő szerződéseket, együttműködési megállapodásokat, és dönteni kell azok módosításáról vagy megszüntetéséről.

A Közterület-felügyelet 2019. évi költségvetési rendeletben meghatározott létszáma 30 fő, amelyből 28 fő köztisztviselő és 2 fő munkavállaló. A közszolgálati tisztviselőkről szóló 2011. évi CXCIX. törvény (Kttv.) 58. § (2)-(4) bekezdése alapján jogutódlás esetén az annak időpontjában fennálló jogviszonyból származó jogok és kötelességek a jogutódlás időpontjában a jogelődről (átadó) a jogutód (átvevő) munkáltatóra szállnak át. Az átadó munkáltató az átszállást megelőzően köteles tájékoztatni az átvevő munkáltatót az átszállással érintett jogviszonyokból, valamint a tanulmányi szerződésekből származó jogokról és kötelezettségekről. Az átvevő munkáltató az átszállást követő harminc napon belül a munkáltató azonosító adatainak közlésével köteles írásban tájékoztatni a kormánytisztviselőt a munkáltató személyében bekövetkezett változásról. Az (1) bekezdés szerint nem kell a kormánytisztviselő beleegyezése, ha – a kormányzati szolgálati jogviszony és a munkavégzés helye szerinti település megváltozása nélkül – az államigazgatási szerv személyében jogutódlás miatt bekövetkezett változás indokolja a kinevezés módosítását. Javaslom, hogy a Polgármesteri Hivatal Szervezeti és Működési Szabályzatának – a Közterület-felügyelet beolvadása alapján szükségessé váló – módosítását a Közgyűlés soron következő ülésén tárgyalja.

A Közterület-felügyelet beolvadásával szükségessé válik azon önkormányzati rendeletek módosítása, amelyek külön költségvetési szervként említik a Közterület-felügyeletet. Azon rendeletek vonatkozásában, amelyek közterület-felügyelőt vagy a közterület-felügyeletet említik, nem szükséges módosítás, hiszen a Hivatal belső szervezeti egységeként ugyan, de továbbra is létezik a közterület-felügyelet. A fentiek alapján előkészített – és néhány további, jogtechnikai módosítást tartalmazó – rendelettervezet az előterjesztés mellékletét képezi.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előzetes hatásvizsgálat és az indokolás az előterjesztés mellékletét képezi

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltakat elfogadni és a rendeletet megalkotni szíveskedjen.

Szombathely, 2019. november „ „

**/: Dr. Nemény András :/**

**I.**

**HATÁROZATI JAVASLAT**

**……./2019. (XI.28.) Kgy. számú határozat**

1. A Közgyűlés Szombathely Megyei Jogú Város Polgármesteri Hivatala szervezeti és Működési Szabályzatát a mellékeltben foglalt tartalommal megegyezően elfogadja. A Szabályzat hatályba lépésének napja: az aláírást követő nap.

2. A Közgyűlés felhatalmazza a polgármestert és a jegyzőt a Szervezeti és Működési Szabályzat aláírására.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**HATÁROZATI JAVASLAT**

**…/2019. (XI.28.) Kgy. számú határozat**

1. Szombathely Megyei Jogú Város Közgyűlése úgy dönt, hogy Szombathely Megyei Jogú Város Közterület-felügyeletet az államháztartásról szóló 2011. évi CXCV. törvény 11. § (1) és (3) bekezdése alapján 2020. január 1. napjától beolvadással megszünteti, azzal, hogy a költségvetési szerv jogutódja Szombathely Megyei Jogú Város Polgármesteri Hivatala. A Közgyűlés úgy határoz, hogy a beolvadással a Közterület-felügyelet teljes személyi állományát átveszi.

2. A Közgyűlés úgy dönt, hogy a Szombathely Megyei Jogú Város Közterület-felügyelet által ellátott közfeladatokat 2020. január 1. napjától Szombathely Megyei Jogú Város Polgármesteri Hivatala Hatósági Osztály Közterület-felügyelet látja el.

3. A Közgyűlés Szombathely Megyei Jogú Város Közterület-felügyelet megszüntető okiratát az előterjesztés 2. sz. melléklete szerinti tartalommal elfogadja. A Közgyűlés felhatalmazza a polgármestert, hogy a megszüntető okiratot aláírja, és a Magyar Államkincstárhoz való benyújtásáról gondoskodjon.

4. A Közgyűlés Szombathely Megyei Jogú Város Polgármesteri Hivatala módosító okiratát az előterjesztés 3. sz. melléklete szerinti tartalommal, módosításokkal egységes szerkezetű alapító okiratát az előterjesztés 4. sz. melléklete szerinti tartalommal elfogadja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz való benyújtásáról gondoskodjon.

5. A Közgyűlés felkéri a Közterület-felügyelet igazgatóját és a jegyzőt, hogy gondoskodjon az eszközök és a források leltározásáról, az éves költségvetési beszámoló elkészítéséről, a vagyonátadás lebonyolításáról, az ellátandó közfeladatokhoz tartozó hatósági engedélyeknek a visszavonásáról és a Polgármesteri Hivatal részére történő kiadásáról, továbbá a díjbeszedési jogosultság átadásának előkészítéséről.

6. A Közgyűlés felkéri a Közterület-felügyelet igazgatóját és a jegyzőt, hogy a Közterület-felügyelet által ellátott feladatok zökkenőmentes átadása-átvétele érdekében gondoskodjanak a beolvadás kapcsán felmerülő adminisztratív feladatok elvégzéséről, továbbá a Közterület-felügyelet által megkötött, a működést érintő, hatályban lévő szerződések, együttműködési megállapodások felülvizsgálatáról.

7. A Közgyűlés felkéri a Közterület-felügyelet igazgatóját és a jegyzőt, hogy gondoskodjanak a Közterület-felügyelet alkalmazásában álló személyekkel kapcsolatos munkáltatói intézkedések megtételéről.

8. A Közgyűlés felkéri a polgármestert és a jegyzőt, hogy a Polgármesteri Hivatal Szervezeti és Működési Szabályzatának – a Közterület-felügyelet beolvadása alapján szükségessé váló – módosítását terjesszék a Közgyűlés soron következő ülése elé.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Varsányi Péter, a Közterület-felügyelet igazgatója)

**Határidő:** 1-2. azonnal

3-4. azonnal, illetve 2019. december 10.

5-7. 2019. december 31.

8. 2019. decemberi Közgyűlés